CELEX: 62020TN0665
Language: el
Date: 2020-11-06 00:00:00
Title: Υπόθεση T-665/20: Προσφυγή της 6ης Νοεμβρίου 2020 — Ryanair κατά Επιτροπής

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/30
            
         
      Προσφυγή της 6ης Νοεμβρίου 2020 — Ryanair κατά Επιτροπής
      (Υπόθεση T-665/20)
      (2020/C 443/35)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ryanair DAC (Swords, Ιρλανδία) (εκπρόσωποι: E. Vahida, F. Laprévote, V. Blanc, S. Rating και Ι. Μεταξάς-Μαραγκίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 26ης Απριλίου 2020 σχετικά με την κρατική ενίσχυση SA.56867 COVID 19 — Germany Compensation for the damage caused by the COVID-19 outbreak to Condor Flugdienst GmbH (1)· και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            Η προσφεύγουσα ζήτησε επίσης να εκδικασθεί η προσφυγή της με την ταχεία διαδικασία του άρθρου 23α του Οργανισμού του Δικαστηρίου.
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η Ευρωπαϊκή Επιτροπή παρέβη συγκεκριμένες διατάξεις της ΣΛΕΕ και παραβίασε τις γενικές αρχές του Ευρωπαϊκού δικαίου της Ένωσης σε σχέση με την απαγόρευση των δυσμενών διακρίσεων, την ελεύθερη παροχή των υπηρεσιών και την ελευθερία εγκαταστάσεως, στις οποίες στηρίχθηκε η απελευθέρωση των αεροπορικών μεταφορών στην ΕΕ. Η απελευθέρωση της αγοράς αεροπορικών μεταφορών στην ΕΕ επέτρεψε την ανάπτυξη πραγματικά πανευρωπαϊκών αεροπορικών εταιριών χαμηλών ναύλων. Επιτρέποντας στη Γερμανία να χορηγήσει ενίσχυση στην Condor, η Ευρωπαϊκή Επιτροπή αγνόησε τη ζημία που προκλήθηκε σε τέτοιες πανευρωπαϊκές αεροπορικές εταιρίες συνεπεία των ταξιδιωτικών περιορισμών που επιβλήθηκαν λόγω της κρίσης της νόσου COVID-19.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η Ευρωπαϊκή Επιτροπή εφάρμοσε εσφαλμένα το άρθρο 107, παράγραφος 2, στοιχείο β', ΣΛΕΕ και υπέπεσε σε πρόδηλη πλάνη εκτιμήσεως κατά τον έλεγχο της αναλογικότητας της ενισχύσεως προς τη ζημία που προκλήθηκε συνεπεία των ταξιδιωτικών περιορισμών που επιβλήθηκαν λόγω της κρίσης της νόσου COVID-19, ιδίως καθόσον εξέλαβε την παρατεταμένη περίοδο αφερεγγυότητας της Condor ως άμεση ζημία που πρέπει να καλυφθεί με την ενίσχυση και καθόσον θεώρησε ότι η Condor θα έχει πωληθεί έως τον Ιούνιο του 2022 και θα μπορούσε να χρησιμοποιήσει το τίμημα της πώλησης για να αποπληρώσει μέρος της ενίσχυσης.
               
            
                  3.
               
               
                  Με τον τρίτο λόγο ακυρώσεως προβάλλεται ότι η Επιτροπή δεν κίνησε επίσημη διαδικασία έρευνας παρά την ύπαρξη σοβαρών δυσχερειών και προσέβαλε τα διαδικαστικά δικαιώματα της προσφεύγουσας.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η Επιτροπή παρέβη την υποχρέωση αιτιολογήσεως που υπέχει.
               
            
         (1)  Απόφαση της Ευρωπαϊκής Επιτροπής της 26ης Απριλίου 2020 σχετικά με την κρατική ενίσχυση SA.56867 COVID 19 — Germany Compensation for the damage caused by the COVID-19 outbreak to Condor Flugdienst GmbH (ΕΕ 2020, C 310, σ. 5).